
 Уводзіны
“Ёсць людзі – вяршыцелі вялікіх спраў. Яны адкрываюць дарогі ў космас, будуюць плаціны і караблі, вынаходзяць магутныя машыны, пракладваюць шлях ў невядомае. Рыгор Канстанцінавіч не такі. Ён - сузіральнік. Для яго падзея – убачыць, як вясёлая божая кароўка разгойдваецца на гнуткай травінцы, быццам на арэлях. Ён можа, затаіўшы дыханне, гадзінамі ўглядацца ва ўзлесак, асветлены сонцам, начамі сядзець у засадзе, суткамі блукаць па лесе ў пошуках запаветнага гнязда. Ён праўдзівы натураліст”, – такое выказванне пра асобу нашага земляка Рыгора Ігнаценку я сустрэла ў друку і была зацікаўлена, нават здзіўлена, нібы перанеслася думкамі ў лугі і лясы роднай бярэзінскай прыроды. Які ён, гэты чалавек? Ці змагу я прайсці па тых самых маляўнічых мясцінках і на свае вочы ўбачыць хараство роднага краю так, як яго бачыць таленавіты пісьменнік-зямляк?  
Маё знаёмства з творчасцю Рыгора Ігнаценкі пачалося яшчэ ў малодшых класах. Прычым, не толькі на ўроках літаратуры, але і на ўроках роднай мовы. Дастаткова часта, працуючы над тэмай разам са сваімі аднакласнікамі, замацоўваючы тое ці іншае правіла, у практыкаваннях я сустракала сказы і нават невялікія тэксты, якія належалі пяру празаіка-навеліста Рыгора Ігнаценкі. Прыемна было ўсведамляць, што аўтар гэтых радкоў аб прыродзе жыве зусім недалёка ад нашай школы. Зразумела, не раз ўзнікала жаданне даведацца значна больш пра асобу і творчасць Рыгора Ігнаценкі. Праведзенае мною даследаванне я лічу вельмі важным і актуальным, бо кожны жыхар Бярэзіншчыны павінен ведаць знакамітых людзей свайго краю. Прычым, не дастаткова толькі назваць імя і прозвішча асобы. Кожнаму культурнаму чалавеку і патрыёту неабходна ведаць шмат пра сваю  малую радзіму і яе таленавітых прадстаўнікоў. Каб усведамляць, што нам ёсць чым ганарыцца, ёсць што расказаць замежным гасцям або жыхарам іншых рэгіёнаў пра свой родны кут і яго дасягненні. Творчасць Рыгора Ігнаценкі – гэта якраз адно з тых дасягненняў, якія ўзбагачаюць творчую спадчыну нашай Бярэзіншчыны.     
 Аб’ектам даследавання я выбрала кнігу апавяданняў Рыгора Ігнаценкі “Зацугляны шчупак”.
Матэрыялам для работы сталі:
- тэксты апавяданняў з кнігі “Зацугляны шчупак”.
- навукова-папулярныя літаратурныя крыніцы пра жыццё і творчасць Рыгора Ігнаценкі.
Мэта даследавання:
 - вывучэнне тэматыкі і сістэмы вобразаў у апавяданнях Рыгора Ігнаценкі;
Для гэтага неабходна было рэалізаваць наступныя задачы:
- пазнаёміцца з тэарэтычнымі асновамі пытання даследавання;
- знайсці матэрыялы, якія будуць утрымліваць інфармацыю пра жыццё і творчасць Рыгора Ігнаценкі;
- правесці стылістычны аналіз апавяданняў кнігі “Зацугляны шчупак”  з мэтай высвятлення мастацкіх асаблівасцей  дадзенай кнігі;
- распрацаваць тэматычную класіфікацыю апавяданняў Рыгора Ігнаценкі;
- даследаваць сістэму вобразаў кнігі “Зацугляны шчупак”;
Для вырашэння пастаўленых задач былі выкарастаны тэарэтычныя (абстрагіраванне, аналіз і сінтэз, шлях ад абстрактнага да канкрэтнага) і эмпірычныя(назіранне, параўнанне) метады. 
Працуючы над тэмай свайго даследавання, я сутыкнулася з праблемай, якая заключаецца ў тым, што па творчасці Рыгора Ігнаценкі напісана вельмі мала крытычных матэрыялаў. Пра гэта згадвае і беларускі літаратар Алесь Карлюкевіч. У яго артыкуле “Краскі рэк і лясоў”, змешчаным у кнізе “Зацугляны шчупак”, чытаем, што Рыгор Ігнаценка “не дужа хрэстаматыйны, пра яго не часта пісалі літаратурныя крытыкі”. Я лічу, што і сапраўды напісана неапраўдана мала пра аўтара, творы якога так часта выкарыстоўваюцца ў школьных падручніках і іншых дапаможніках. Сваёй работай я хацела б звярнуць увагу на сітуацыю, якая склалася ў крытычнай літаратуры ў адносінах да асобы нашага земляка, а таксама ўнесці свой невялікі ўклад у развіццё крытычнай думкі аб творчасці Рыгора Ігнаценкі.   




























1.1. Па старонках біяграфіі Рыгора Ігнаценкі
Перш чым даследаваць творчасць пісьменніка, неабходна ведаць пра яго жыццё, погляды, светаўспрыманне. Біяграфічныя звесткі дапамогуць нам больш глыбока асэнсаваць мастацкую адметнасць твораў Рыгора Ігнаценкі. Звярнуўшыся да Вікіпедыі, сустракаем наступныя звесткі пра пісьменніка-земляка: Рыгор Ігнаценка нарадзіўся 20.11.1930 г. у вёсцы Вусаўка. Выхоўваўся ў дзіцячым доме. З 1946 па 1948 г. вучыўся ў рамесным вучылішчы № 10 г. Магілёва, потым з 1948 па 1951 г. працаваў слесарам. Вучыўся завочна ў Мінску на рэспубліканскіх курсах кіраўнікоў мастацкай самадзейнасці раённых дамоў культуры. З 1957 г. па 1980 г. працаваў настаўнікам музыкі ў Паплаўскай сярэдняй школе. У 1980 г. завочна закончыў Народны ўніверсітэт мастацтваў у Маскве. Друкавацца пачаў з 1961 г. У 1964 г. у выдавецтве “Беларусь” выйшаў першы зборнік апавяданняў “Лясныя тынкоўшчыкі”. Галоўная тэма творчасці пісьменніка – чалавек і прырода. Яго творы прысвечаны дзецям, напісаны лаканічна, паэтычна і займальна.
 Сёння цяжка падлічыць, колькі апавяданняў і абразкоў аб прыродзе напісаў Рыгор Канстанцінавіч Ігнаценка. Значная большасць яго твораў вылілася ў 12 кніг для дзяцей, апошняя з якіх, “Зацугляны шчупак”, выйшла ў 2009 годзе.
Найбольш яскрава пра сваё жыццё раскажа сам Рыгор Ігнаценка ў 2010 годзе падчас інтэрв’ю. Вядома, што ў галодныя 30-ыя гады бацька пісьменніка Канстанцін Лявонавіч паехаў на заробкі ў Данбас, там захварэў і памёр. Хутка памерла і маці Анастасія Карпаўна. Сямігадовага Рыгора і на год маладзейшую за яго сястрычку Марыю адправілі ў дзіцячы дом, што знаходзіўся за 25 кіламетраў ад вёскі, на станцыі “Камунары”.
- Дзіцячы дом мне спадабаўся адразу, – узгадвае Р.К.Ігнаценка. – Калі мы туды прыехалі, у сталоўцы кіно круцілі. Дзядзька пасадзіў нас на лавачку, і я звярнуў увагу на клумбу з рознымі кветкамі, раней такіх не даводзілася бачыць. Навокал шмат дрэў, птушкі спяваюць – мая душа там і засталася.
Калі пачалася вайна, дзіцячы дом эвакуіравалі ў Харкаўскую вобласць. Фашысты рухаліся хутка, таму праз некаторы час дзяцей зноў пасадзілі на таварны цягнік. Так яны апынуліся ва Узбекістане, у горадзе Шафрыкан Бухарскай вобласці. Нельга сказаць, што ва Узбекістане жылося дрэнна. Для маленькага Рыгора нават бацькі знайшліся. Неяк у калгас, дзе яны жылі, прыехаў узбек, у якога не было дзяцей, і выбраў хлопчыка. Пасадзіў яго на осліка, сам спераду сеў. Прыехалі яны ў кішлак з невялікай вярблюджай фермай. Новыя бацькі былі добрымі людзьмі і жылі нядрэнна: і мяса было, і бахча свая. Але затужыў Рыгорка па сябрах, па дзіцячым доме. Ды так затужыў, што не было моцы цярпець. Не з першага разу, але ўгаварыў бацьку звазіць яго ў калгас. Маці не адпускала, плакала – адчувала, што больш не ўбачыць хлопчыка, да якога паспела прывязацца. Ён і сапраўды больш не вярнуўся ў сям’ю, колькі не ўгаворвалі, застаўся з сябрамі.
- Я ўвогуле там нідзе жыць не мог, – гаворыць Рыгор Канстанцінавіч, – такая страшэнная цяга на радзіму была.
Таму праз некаторы час Рыгор разам з украінскім сябрам уцёк з дзіцячага дома пад Шафрыканам. Селі на цягнік у накірунку Ташкента, але трапілі на вочы міліцыі. Пазней былі яшчэ спробы як мага хутчэй вярнуцца дадому, аднак і яны былі безвыніковымі. Толькі пасля вайны ўдалося здзейсніць запаветную мару. Нібы птушка з выраю, але не на крылах, а на дахах і прыступках цягнікоў дабіраўся хлопчык на родную зямлю. Затое, калі прыйшоў у дзіцячы дом, які застаўся непарушаным вайной, здавалася, радасці няма межаў:
- Ва ўсё хацелася ўглядацца, кратаць рукамі. І будынкі, і хвоі пад зялёнымі кронамі, бярозы з даваеннымі шпакоўнямі! Такія родныя сцежкі, дзе гулялі ў “чыжыка”, саджалка, на якой зімой вучыліся катацца на каньках!
Нельга перадаць на словах тое хваляванне, якое перажыў Рыгор. Як высветлілася потым, ён быў першым выхаванцам, які вярнуўся. Крыху пазней прыехаў яшчэ адзін хлопец, астатнія прыжыліся ў Сярэдняй Азіі або згубіліся.
Радавала і тое, што ў дзіцячым доме засталіся працаваць некаторыя даваенныя работнікі – настаўнік пачатковых класаў (яму потым Рыгор Канстанцінавіч пасылаў свае кніжкі з аўтографам, зрэдку наведваў), піянерважаты і дзве выхавальніцы. Дырэктар і адзін з настаўнікаў загінулі на вайне.
Праз год  Р. Ігнаценку з іншымі хлопцамі праводзілі вучыцца ў рамеснае вучылішча ў Магілёў, а пасля вучобы накіравалі на будаўніцтва Мінскага аўтазавода. Тонкая душа юнака патрабавала творчасці, выхаду яе на паверхню, таму, працуючы, ён стаў наведваць вячэрнюю музычную школу, іграў на баяне. Самастойна паглыбляў музычную адукацыю і ў час службы ў войску, якая праходзіла ва ўкраінскім палессі. Выпісаў з Масквы падручнікі і ў свабодны ад службы час вывучаў іх. Практычныя навыкі даваў удзел у салдацкай мастацкай самадзейнасці.
Адслужыў. Нідзе нікога і нічога няма. Хаця і паўстала пытанне, куды ехаць, але дакладна ведаў –  у Беларусь. Адправіўся ў Мінск да армейскага сябра. Там выпадак і вырашыў яго далейшы лёс. Зайшоў учарашні салдат у цырульню падстрыгчыся, разгаварыліся з цырульнікам. Ён і падказаў, што непадалёк ад Мінска, у Ратамцы, ёсць два дзіцячыя дамы, дзе патрабуецца музычны кіраўнік. Без ваганняў паехаў туды юнак.
А неўзабаве ў Мінску адкрыліся курсы мастацкіх кіраўнікоў раённых дамоў культуры. Курсы сабралі каля 60 чалавек, розных па ўзросце, але апантаных любоўю да музыкі. Ды і вялі іх выкладчыкі кансерваторыі, кіраўнікі сталічных хораў. Пасведчанне, атрыманае пасля заканчэння курсаў, спрыяла шырокаму выбару поля дзейнасці, але Рыгор Канстанцінавіч застаўся ў Ратамцы. А потым і ўвогуле захацелася быць бліжэй да прыроды, таму пераехаў на Бярэзіншчыну, стаў музычным работнікам у Паплаўскім дзіцячым доме і адначасова – у мясцовай сярэдняй школе. Ужо тут стварыў сям’ю, закончыў Усесаюзны ўніверсітэт мастацтваў.
Вельмі прыцягвалі маладога настаўніка бярэзінскія лясы, рака Бярэзіна. Захапіўся паляваннем, рыбалкай, грыбнымі паходамі. Усё гэта дарыла цікавыя сустрэчы з паляўнічымі і рыбакамі, назіранні за прыродай, нярэдка ўзгадваўся даваенны дзіцячы дом, дзе яны, выхаванцы, амаль увесь час праводзілі на прыродзе, ведалі не тое што кожнае дрэва і птушынае гняздо, здаецца, кожную травінку. Так і пачаў пісаць. Не пяром, усім тым, што трымаў у душы. У лесе, на лузе або каля ракі для яго ніколі не было пуста, прыслухоўваўся і прыглядваўся і да жывых істот, і да кожнай расліны. Калі патрэбна было заміраў, прытойваўся – збіраў усё, што чуў і бачыў, і перакладваў на паперу.
- Я заўсёды насіў з сабой аловак і блакнот, – гаворыць Рыгор Канстанцінавіч, – занатоўваў усё яркае. Некаторыя кароткія апавяданні пачынаў пісаць на прыродзе, а дапрацоўваў ужо дома. Або наадварот, пачынаю пісаць дома, не знаходжу рашэнне, іду ў лес. Глядзіш, і думка прыйшла.
Вось ужо сапраўды, прырода ўсё ведае, а сказаць павінен чалавек. Першая кніжка Р. К. Ігнаценкі для дзяцей выйшла пад назвай “Лясныя тынкоўшчыкі”. Некаторыя апавяданні і вытрымкі з яе праз нейкі час былі выкарыстаны ў школьных чытанках  і іншых падручніках. Потым была надрукавана другая кніжка “Урок у лесе”, трэцяя – “Ластаўчына затока”. Аўтара прынялі ў Саюз пісьменнікаў Беларусі, што стала не толькі асаблівым прызнаннем, але стымулам для далейшай літаратурнай працы.
Ва ўсіх яго кароткіх апавяданнях і абразках (якія аб’ядналі і іншыя кніжкі – “Рабчыкі спяваюць”, “На заячых сцежках”, “Бярозавы шэпт”, “Дзе матылькі зімуюць”, “Карабель лясны”, “У зімовым садку”, “Песня иволги”, “Сінічая пара”, “Зацугляны шчупак”), любоў да прыроды і роднай зямлі, пачуцці, якія нарадзіліся ў далёкім дзяцінстве.
- Сам сабе ўвесь час кажу – шчаслівы, што вярнуўся пасля вайны на радзіму, – адзначае Рыгор Канстанцінавіч, – другіх такіх месцаў на свеце няма. Усё жыццё ўспамінаю родны дзіцячы дом, а дзіцячыя ўражанні самыя глыбокія і яркія.
Напэўна таму, ды і не напэўна, дакладна таму і піша наш зямляк менавіта для дзяцей, менавіта аб таямнічасці прыроды роднага краю, жыве прыгажосцю сваёй зямлі і стварае свет прыгажосці вакол сябе.
	







1.2. Аб кнізе “Зацугляны шчупак”
Старонку за старонкай адкрывае Рыгор Ігнаценка для нас нечакана новае, захапляльнае наваколле, уводзіць у свет прыроды, які мы не заўсёды  заўважаем. Адчуванне прыроды ён ацэньвае праз уласную сілу пачуцця – невычэрпную  любоў да роднай зямлі. 
У 2009 годзе ў выдавецтве “Літаратура і мастацтва” выйшла кніга апавяданняў Рыгора Ігнаценкі “Зацугляны шчупак”. У лістападзе ў актавай зале бібліятэкі аграгарадка Паплавы, дзе жыве пісьменнік, адбылася сустрэча наведвальнікаў бібліятэкі з пісьменнікам-земляком Рыгорам Ігнаценкам і прэзентацыя яго кнігі. На мерапрыемстве прысутнічалі і сталічныя госці – дырэктар (на той час) рэдакцыйна-выдавецкай установы “ЛіМ” Алесь Карлюкевіч і беларускі пісьменнік Алесь Марціновіч.  
На першы погляд, гэта кніга пра заўзятых паляўнічых і рыбаловаў, якія акунуліся ў стыхію прыроды, ведаюць шмат прыёмаў свайго рамяства. І разам з тым, чытаючы твор за творам, мы прыходзім да высновы, што героі апавяданняў Рыгора Ігнаценкі – выдатныя знаўцы жывой прыроды, якія з вялікай  ўвагай і любоўю адносяцца да навакольнага асяроддзя.  А розныя кур’ёзныя, смешныя выпадкі, якія здараюцца з імі на кожным кроку, проста перашкаджаюць ім нешта ўпаляваць. 
Але галоўнай, на маю думку, мэтай аўтара-апавядальніка з’яўляецца пажарожжа па родных мясцінах. Аб гэтым сведчаць наступныя радкі з кнігі: “Даўно мару вось так паездзіць ды пахадзіць пешкі па роднай зямельцы, палюбаацца яе прыгажосцю, ды ўсё штосьці не выпадае. А паглядзець у нас, дзякаваць Богу, ёсць што, не трэба нікуды далёка і ехаць”.
Нельга не згадаць словы Алеся Калюкевіча, які ў пасляслоўі да кнігі “Зацугляны шчупак” пісаў: “Здавалася б, жывеш у вёсцы, з дня ў дзень бачыш "жывыя", самыя што ні ёсць натуральныя світанні і надвячоркі, адчуваеш колеры і пахі, а вось яшчэ цягне да прыродаапісальніцтва, да мудрых і сімпатычных старонак Міхаіла Прышвіна, Івана Сакалова-Мікітова, Віталія Біянкі, Георгія Скрабіцкага, Барыса Жыткова, Янкі Брыля, Віталя Вольскага, Уладзіміра Дубоўкі... І недзе тады, у першых класах, прыйшлі і сустрэчы з кнігамі Рыгора Ігнаценкі. Бы магнітам вабілі старонкі лаканічнай, простай і зразумелай прозы настаўніка музыкі з вясковай школы Рыгора Ігнаценкі, відаць, па адной важкай прычыне: у яго апавяданнях і абразках былі выказаны любоў і замілаванне краявідамі, сустрэчамі са звярамі і птушкамі, былі адбіты тыя краскі вады і лістоты дрэў, тыя пахі кветак на лузе, для абазначэння якіх у чытача часцей за ўсё і слоў не знаходзілася”.







1.3. Тэмы і вобразы кнігі “Зацугляны шчупак”
Кніга “Зацугляны шчупак” складаецца з 24 апавяданняў, назвы якіх часта самі падказваюць, пра каго з насельнікаў прабярэзінскіх лугоў і лясоў будзе ісці гаворка: “Шчаслівы заяц”, “Малады ястрабок”,  “Ваўкі”,  “Жураўліная горка”,  “Дзікі”, “Разумны гусак” і інш. 
Асаблівую ўвагу прыцягвае апавяданне “Зацугляны шчупак”, якое і дало назву ўсёй кнізе. Дзеепрыметнік “зацугляны” па семантыцы мае блізкія адпаведнікі – “запрэжаны”, “заблытаны”. На першы погляд, словазлучэнне “зацугляны шчупак” сэнсава не спалучаецца. Але вобраз, які стварае пісьменнік у сваім апавяданні, яскрава сведчыць, што такое магчыма. Прачытаўшы апавяданне, мы выразна ўяўляем сабе велізарную рыбіну, якая заблыталася ў рыбацкіх снасцях і без асаблівага намагання возіць разгубленага рыбака па ўсім возеры пад дружныя воклічы аднавяскоўцаў.
Тэматычна апавяданні можна падзяліць на дзве разнавіднасці: “паляўнічую” і “рыбалоўную”. У пачатку кнігі пераважае першая, у канцы – другая тэматычная разнавіднасць. “Рыбацкія світанкі”, што змешчаны ў канцы кнігі, з’яўляюцца па структуры цыклам абразкоў і навел, звязаных паміх сабой адной сюжэтнай лініяй: зборы аўтара-рыбака ў дарогу з некалькімі начоўкамі, жыццё ў палатцы на беразе ракі Бярэзіны, аповед пра цікавыя падзеі і здарэнні, назіранне за прыродай, вяртанне дадому.
У сюжэтна-падзейным плане кніга даволі разнастайная. У аснову апавяданняў у пераважнай большасці пакладзены незвычайныя здарэнні, якія аўтару быццам бы давялося ўбачыць на свае вочы. Трэба зазначыць, што гэтыя здарэнні пазбаўлены фантастычнасці. Яны дастаткова праўдзівыя, і ў чытача не ўзнікае нават думкі, што такога не магло быць на самой справе.
Вельмі займальным і досыць незвычайным па сваім змесце з’яўляецца апавяданне “Правучыў”. Яно не можа не прыцягнуць увагу чытача. У творы аўтар займае пазіцыю назіральніка за “паляўнічым” паядынкам паміж невялікай казуляй і сабакам. Але сабака гэты не грозны, магутны ганчак, а “невялічкі рабенькі дварняк з закручаным угору абаранкам хвастом, хутчэй усяго памагаты якога-небудзь вясковага пастуха”. У ходзе паядынку ўвесь час перамагала казуля. А нападаючага чакаў адзін і той жа вынік тыпу: “Пачуўся глухі ўдар, і сабака, перакуліўшыся цераз галаву, з лямантам пакаціўся пад елачку”. Прычым, улічваючы хуткасць рэакцыі казулі, сабака не адразу зразумеў, хто яго так балюча выцінае, і доўга брахаў на звычайны бярозавы пень, які знаходзіўся ў цэнтры баявых дзеянняў.  Незвычайна паэтычным з’яўляецца канец апавядання. “Залаты бярозавы лісток” зляцеў з дрэва і “зачапіўся за павуціну, якую казёл начапляў на рогі, чухаючыся, і затрымцеў”. Гэты лісток быў нібы ўзнагарода зверу “за той мужны ўчынак, які ён толькі што здзейсніў у сутычцы з надакучлівым сабакам”. Гэта нібы  залаты медаль, атрыманы за храбрасць, непераможнасць дзікай прыроды перад небяспекай.
Аднойчы аўтар-апавядальнік правёў такі эксперымент: кастрычніцкім ранкам устанавіў на ржышчы гумавыя і фанерныя цецеруковыя чучалы (“Малады ястрабок”). Якой жа была рэакцыя жывых прадстаўнікоў лесу на несапраўдных птушак? Першым праверку праходзіў ястраб, які спікіраваў на гумавую “спажыву”, але тое, што даў маху, зразумеў не адразу: “Ястраб збянтэжана паўглядаўся ў халоднае гумавае чучала пад сабой, у якім ніякіх прыкмет жыцця не было, і … тоненька запішчаў. Ды так жаласліва, пакрыўджана. Пазірае наўкол і пішчыць-пішчыць. Быццам не ён сам быў павінен у гэтай крыўднай памылцы, а нехта іншы”. Пасля дзеючымі асобамі былі цецерукі, якія прылялелі на поле паласавацца параскіданымі пасля жніва зярняткамі. Яны спрабавалі “квактаць па-курынаму, уступаючы такім чынам з падманнымі суродзічамі ў нейкую сваю птушыную гамонку”. Неўзабаве той самы малады ястрабок зрабіў другую спробу упаляваць гумавага цецерука, нагадаўшы апавядальніку “неразумнага хлапчука, які спрабуе летнім поўднем свой цень злавіць”. Гэта дзейства скончылася тым, што ястрабок ужо перастаў нападаць нават на сапраўдных, жывых цецерукоў, прымаючы іх за такія ж нясмачныя гумавыя чучалы.
Героямі многіх апавяданняў з’яўляюцца вясковыя паляўнічыя, якія, пазбавіўшыся бясконцых хатніх клопатаў, выбраліся нарэшце ў лес. Да палявання як да з’явы можна ставіцца па-рознаму. З аднаго боку, гэта забойства, праяўленне жорсткасці ў дачыненні да братоў нашых меншых. Закон строга абмяжоўве дзеянні паляўнічых  і накладае вялікія штрафы ў выпадку парушэнняў. З другога боку, інстынкт палявання і забойства ўзнік ў глыбокай старажытнасці і закладзены ў чалавеку на генетычным узроўні. Хіба не тое самае чалавек робіць у прамысловых, канвеерных маштабах на птушкафабрыках і свінакомплексах, каб забяспечыць прадукцыяй рынак?
Варта зазначыць, што паляўнічыя з кнігі “Зацугляны шчупак” – не пазбаўлены маральных якасцяў, такіх як спачуванне, літасць да дзікага звера. Напрыклад, у апавяданні “Шчаслівы заяц” трое дарослых мужчын коўзаюцца па снезе, каб звязаць зайца, які лоўка ўхіліўся ад двух стрэлаў і скочыў з перапуду аднаму з іх па ногі . Але, звязаўшы, праз некаторы час адпускаюць яго на волю. Вось словы аднаго з паляўнічых у самым канцы апавядання:
· Шкада небараку… Калі шэраму пашчасціла ад двух стрэлаў уратавацца, то няхай даўгавухі жыве на здароўе, мяккі сняжок топча.
У апавяданні “Вяртанне ў маладосць”, ідучы паляваць на глушца з адной на дваіх стрэльбай, апавядальнік для свайго сябра наўмысна заражае зброю вельмі дробнымі патронамі, якімі немагчыма на вялікай адлегласці патрапіць нават у сароку:
· Сароку бачыш вунь? Пальні па ёй са злосці. 
Я засмяяўся.
· Што, зараду шкадуеш? Я ж чытаў, што сарочын ды варонін род скарачаць трэба. Нават паляўнічых гэтаму абавязваюць.
· Патрон – гэта дробязь, - адказваю, - І аб патрабаваннях ведаю. А вось стрэльнуць чамусьці рука не ўздымаецца. 
Патрапіць у жывёліну, забіць яе, паляўнічаму часта перашкаджае сама прырода, нібы абараняючы сваіх дзяцей ад няшчасця. Вось апавядальнік затаіўся перад чырвонай, як полымя, пышнай лісой-красуняй, але … Паляўнічы прызнаўся пасля: “Нечакана ззаду хтосьці крануў мяне за плячо. Я абярнуўся. Нікога няма. Аказваецца, гэта раптоўна наляцеўшы вецер ускінуў на плячо абледзянелы клапан рукзака”. Час страчаны, і “рыжая кумка далёка ўжо замятае пушыстым хвастом свой след у кустоўі”. 
У многіх творах Рыгора Ігнаценкі прысутнічае філасафічнасць, разважлівасць. Напрыклад, апавяданне “Люты звер” пачынаецца з роздуму: “Кажуць, што вочы – люстэрка чалавека. Нібыта па іх, як па той кнізе, можна прачытаць стан яго душы: убачыць разгубленасць і адчай, радасць і смутак, хваляванне і спакой”. Вочы драпежніка не толькі поўныя лютасці, але і нейкай усвядомленасці, амаль чалавечай глыбіні. У апавяданні “Малады ястрабок” аўтар разважае аб “патрэбных” і “лішніх”, на думку чалавека, прадстаўніках жывой прыроды. Да другой разнавіднасці нехта адносіць тую ж сароку або ястраба, колькасць якіх быццам бы і не пашкодзіла б скараціць.  Але пісьменнік на гэта адказвае так: “Чаму не страляю, думаеце? У маладосці магчыма б і пальнуў, а зараз – не! Са сваіх уласных назіранняў і роздуму прыйшоў да вываду, што ўсё, нават тое, што нам, людзям, часам можа здацца зусім непатрэбным, а то і шкодным у прыродзе, патрэбна і мае права на сваё існаванне. У тым ліку, вядома, і ястраб, якога шмат хто недалюблівае, а то, часам, і лішняга зараду не пашкадуе на яго”.
Адной з рысаў кнігі “Зацугляны шчупак” з’яўляецца тонкае, далікатнае пачуццё гумару Рыгора Ігнаценкі, якое дапамагае стварыць асаблівы, прыўзняты настрой у многіх апавяданнях, робіць іх больш цікавымі і займальнымі. Напрыклад, у апавяданні “Вяртанне ў маладосць” пасля начоўкі каля кастра  адзін з паляўнічых Віктар ніяк не можа ў поцемках знайсці крысо ватоўкі, каб зашпіліцца. Гэтага ён так і не зможа зрабіць, бо “жарынка ад цяпла сірэльнула ў ватоўку” і шукаць ужо няма чаго. Карасі і шчупакі ў “рыбацкіх” апавяданнях нібы надзелены інтэлектам. Яны часта атрымоўваюць перамогу над рыбакамі,  кпліва пазіраючы на іх з-пад тоўшчы вады. Асабліва моцна закрануў “рыбацкі гонар” згаданы раней “зацугляны” шчупак – волат мясцовых вадаёмаў, які паказаў чалавеку, хто ў прыродзе сапраўдны ўладар. Апавядальнік з захапленнем перадае нам кульмінацыйны момант твора: вызваліўшыся ад нейкіх там рыбацкіх снасцяў, шчупак “узняўся на паверхню, высунуў з вады чорную кашчавую галаву, люта зыркнуў на мяне сваім жоўтым, з капейку, вокам і так адчайна пляснуў сваім шырокім хвастом, што мяне ўсяго абдало вадою”.  
Не пазбягае пісьменнік і экалагічных праблем. Так, часта згадваюцца сумныя наступствы міліярацыі, якая прынесла нярадасныя змены ў жыццё мясцовай флоры і фаўны. Пасля асушэння забалочаных мясцін, якія прылягалі да ўскрайкаў лясоў, звяры і птушкі вымушаны былі пакінуць свае звыклыя арэалы пражывання. Праз асушэнне балот зніклі такавішчы цецерукоў, жураўлі змянілі “спрадвечныя шляхі-дарогі пералёту”. 
Звернем увагу на тое, што імёны сваім героям Рыгор Ігнаценка выбірае досыць рэдкія, не характэрныя для той мясцовасці, у якой пражывае. Напрыклад, Фрол (“Першы трафей”), Хведар (“Шчасцівы заяц”), Зык (“Паядынак”), Зянон, Сахон (“Ваўкі”), Гарась (“Па першым снезе”), Сялюк (“Дзікі”), Яўхім (“Звонкая раніца”), Яўмен (“Адкрыццё сезона”), Пракоп (“Па грыбы ў зімовы лес”), Зуёк (“Зацугляны шчупак”), Палінар (“Вяртанне ў маладосць”) і інш. Як прызнаваўся пасля пісьменнік, ён зрабіў гэта для таго, каб аднавяскоўцы не пазналі сябе ў літаратурных творах. Не кожны з жыхароў вёскі Паплавы ці суседніх населеных пунктаў хацеў быць прататыпам літаратурнага героя, не кожны выказваў на гэта згоду. Рыгор Ігнаценка шырока выкарыстоўвае прыёмы дыялогу для перадачы размовы паміж героямі, якіх у апавяданнях часцей за ўсё двое. 
Героямі апавяданняў Рыгора Ігнаценкі з’яўляюцца не толькі людзі, але і прадстаўнікі жывёльнага свету: лісы, ваўкі, зайцы, розныя птушкі і інш. Нават хатнія жывёлы трапілі пад увагу пісьменніка (“Разумны гусак”. “Жучок”). Найбольш шырока ў апавяданнях прадстаўлены розныя віды птушак – насельнікаў бярэзінскіх лясоў і лугоў. Падлічана, што ў кнізе “Зацугляны шчупак” сустракаецца больш за сорак відаў пярнатых. Гэта не толькі ўсім знаёмыя буслы, цецерукі, жураўлі, ястрабы, сініцы, але і птушкі, якіх можна сустрэць зараз не так часта: амялушкі, малінаўкі, чаплі, берасцянкі і інш. 
 Рыгор Ігнаценка з вялікім захапленнем і любаваннем апавядае пра сваіх герояў – “братоў нашых меншых”, – нібы іх вачамі глядзіць на гэты свет, ведаючы дасканала іх паводзіны ў дзікай прыродзе і нібы падслухоўваючы іх думкі. У манеры паказу жыцця прыроды Рыгор Ігнаценка блізкі да рускага пісьменніка-класіка М.М.Прышвіна, калі згадаць, напрыклад, аповесць “Кладовая солнца” з яе героямі, такімі як воўк Стары Памешчык або паляўнічы сабака Траўка. 
Характэрнай адметнасцю пяра Рыгора Ігнаценкі з’яўляецца майстэрства апісання бярэзінскіх пейзажаў.  Вобразныя апісанні прыроды абрамляюць многія апавяданні кнігі “Зацугляны шчупак”, нярэдка знаходзячыся ў пачатку і ў канцы твораў. Пейзажныя замалёўкі рассыпаны па ўсіх апавяданнях, як бы стрымліваючы ход падзей, звяртаючы на сябе ўвагу чытача, які проста не можа прапусціць адзін або некалькі невялікіх абзацаў, напоўненых яскравымі вобразамі. “Над дарогай паважна лётаюць і сцішана сядзяць, адпачываюць на высокіх кветках розныя матылькі і стракозы. Паветра чыстае, мяккае, густа настоенае на духмяным паху сушаных суніц і чабору”, - такое апісанне адразу пераносіць нас ў летні лес, напоўнены сонцам, колерамі, пахамі. У апавяданнях Рыгора Ігнаценкі прырода добразычліва ставіцца да чалавека, не шкадуе для яго сваіх дароў: “Месцамі на самую дарогу павытыркваўся цёмна-зялёны чарнічнік, ветліва прапаноўваючы прахожаму свае буйныя чорна-сінія ягады. Далікатна кратае за вопратку калютая ажына. Быццам яна хоча, каб яе, калючую, заўважыў, не прайшоў міма” (“Закінутая дарога”). Прырода прымае пісьменніка як свайго, бо ён не парушае яе спакою. Нават заяц  “замест таго, каб з усіх ног наўцёкі кінуцца”, сцішана сядзіць на дарозе крокаў за дзесяць ад чалавека. І толькі праз некаторы час звярок “свечкай узляцеў амаль на метр угору, неяк смешна страсянуў у паветры сытым азадкам і шэрым клубком пакаціўся па дарозе”. Аўтар не шкадуе параўнанняў і эпітэтаў, захоўваючы пры гэтым натуралістычную дакладнасць у паказе карцін прыроды. 
Рыгор Ігнаценка ўмела карыстаецца разнастайнымі мастацкімі прыёмамі, каб апісаць прыгажосць прыроды ў любую пару года. Асабліва радуецца пісьменнік надыходу зімы: “А ўранні зірнеш у акно і ў цябе нібыта абарвецца штосьці ўсярэдзіне – снег выпаў. Белы-прыбелы, мяккі, як пух, першы чысцюткі сняжок!” (“Па першым снезе”). Асабліва даспадобы Рыгору Ігнаценку ранняя зіма. Яна ў апавяданнях прымае ачалавечаны выгляд: “Неяк неўпрыкмет пакрыліся лёдам сажалкі і азяркі. Раз, другі падкінула сняжку, і маладая зіма поўнаўладнай гаспадыняй пакрочыла па святочнай зямлі” (“Звонкая раніца”). Зазначым, што выкарыстанне прыёму ўвасаблення больш характэрна для паэтычных твораў.
Напэўна, самым яркім узорам пейзажнага майстэрства ў кнізе “Зацугляны шчупак” можна лічыць  апісанне надыходу раніцы ў мініяцюры “Сустрэча з цудам” (цыкл “Рыбацкія світанкі”). Сапраўдным упрыгожаннем ружовага світанку на беразе ракі Бярэзіны з’яўляецца постаць магутнага лася, які заходзіць у ваду. “Што і казаць, - дзеліцца з чытачом аўтар, - вельмі маляўнічая карціна: задуменная туманная раніца, спакойная роўнядзь санлівай ракі і вось гэты лясны волат у ёй”. Непадалёк ад гіганта праплывае чародка качак, ускудлачаная ад сну варона падае свой голас на кусце. Але птушкі ні ў якае параўнанне не ідуць з лясным прыгажуном. І вось момант цуду набліжаецца: “з-за шэрага кустоўя чырвоным колам выкацілася жнівеньскае сонца. Вялізнае, яркае. На нейкае імгненне яно апынулася на галінастых рагах жывёлы, заліло іх яркай чырванню”. Аўтар карыстаецца прыёмам аптычнага падману, калі прадметы, якія знаходзяцца на значнай адлегласці, нібы сутыкаюцца, знаходзяцца ў непасрэднай блізкасці для чалавека, які на іх глядзіць. Зараз гэты прыём выкарыстоўваюць падарожнікі, якія фатаграфуюцца на фоне розных аб’ектаў. “Якое ж гэта было непаўторнае відовішча! Такое чалавеку суджана, мусіць, убачыць толькі раз у жыцці, - прызнаецца пісьменнік. – Але гэта імгненне вельмі кароткае. Неўзабаве сонца, нібы адштурхнуўшыся ад каляных рагоў жывёлы, паволі, як бы нехаця, стала набіраць вышыню, здзяйсняць свой спрадвечны шлях па небе”. У чытыча можа ўзнікнуць пытанне:  ці абавязкова так далёка ехаць падарожніку, каб сустрэцца з цудам? Дастаткова ўладкавацца на начлег на беразе ракі Бярэзіны і сустрэць ружовую, загадкава туманную раніцу.







 Заключэнне 
Даследаваўшы апавяданні кнігі “Зацугляны шчупак”, можна прыйсці да вываду, што Рыгор Ігнаценка – самабытны пісьменнік, які мае свой уласны стыль, дасканала валодае мастацкімі прыёмамі для паказу  жыцця прыроды. Апавяданні кнігі “Зацугляны шчупак” тэматычна можна падзяліць на “паляўнічыя” і “рыбалоўныя”, у залежнасці ад роду заняткаў галоўных герояў. Ёсць у пісьменніка прыродаапісальныя апавяданні-падарожжы з неакрэсленай сюжэтнай лініяй, у якіх галоўны герой-апавядальнік паўстае перад чытачом як выдатны знаўца прыроды, сузіральнік. Галоўная тэма твораў Рыгора Ігнаценкі – тэма прыроды Бярэзіншчыны, разнастайнай у сваіх вобразах і праявах. Мова твораў пісьменніка лаканічная, дакладная, зразумелая кожнаму чытачу. Вобразы, створаныя ў апавяданнях, уражваюць сваёй дасканаласцю. Рыгор Ігнаценка шырока выкарыстоўвае мастацкія сродкі, характэрныя для паэтычных твораў: метафары, увасабленні, параўнанні. Гэта надае апавяданням рысы лірычнай прозы. Пісьменнік часта карыстаецца прыёмамі дыялогу для перадачы размовы паміж героямі, якіх у апавяданнях часцей за ўсё двое. Паляўнічыя і рыбаловы, нягледзячы на свой немалы азарт, надзелены маральнымі якасцямі, з’яўляюцца тонкімі знаўцамі прыроды, ведаюць шмат прыкмет.  У аснове большасці твораў кнігі “Зацугляны шчупак” пакладзены незвычайныя здарэнні, якія адбываліся з апавядальнікам на самой справе, або ў чытача не ўзнікае нават думкі, што такога не магло быць.  Нягледзячы на прысутнасць у апавяданнях літаратурных герояў – паляўнічых, рыбакоў, грыбнікоў – галоўным героем твораў усё ж з’яўляецца сама прырода. На першы план заўсёды выступае тое, што акружае чалавека-сузіральніка: маляўнічыя пейзажы – лясныя, лугавыя, рачныя, а таксама жыццё звяроў і птушак, іх паводзіны ў той час, калі чалавек выпадкова ўмешваецца ў адвечныя, устаноўленыя вякамі прыродныя працэсы. 

